钦定古今图书集成/明伦汇编/官常典/第455卷 > 满宠
## 钦定古今图书集成/明伦汇编/官常典/第455卷 > 满宠

按《魏志》本传：“宠字伯宁，山阳昌邑人也。年十八，为郡
督邮。时郡内李朔等各拥部曲，害于平民，太守使宠
纠焉，朔等请罪，不复钞略。守高平令。县人张苞为郡
督邮，贪秽受取，干乱吏政。宠因其来在传舍，率吏卒
出收之，诘责所犯，即日考竟，遂弃官归。太祖临兖州，
辟为从事。及为大将军，辟署西曹属，为许令。时曹洪”
宗室亲贵，有宾客在界，数犯法，宠收治之。洪书报宠，
宠不听。洪白太祖，太祖召许主者，宠知将欲原，乃速
杀之。太祖喜曰：“当事不当尔邪？”故太尉杨彪收付县
狱，尚书令荀彧、少府孔融等并属宠，但当受辞，勿加
考掠。宠一无所报，考讯如法。数日，求见，太祖言之曰：
“杨彪考讯无他辞语当杀者，宜先彰其罪。此人有名
海内，若罪不明，必大失民望，窃为明公惜之。”太祖即
日赦出彪。初，彧、融闻考掠，彪皆怒，及因此得了，更善
宠。时袁绍盛于河朔，而汝南绍之本郡门生宾客布
在诸县，拥兵拒守。太祖忧之，以宠为汝南太守。宠募
其服从者五百人，率攻下二十馀壁，诱其未降渠帅，
于坐上杀十馀人，一时皆平，得户二万，兵二千人，令
就田业。建安十三年，从太祖征荆州。大军还，留宠行
奋威将军，屯当阳。孙权数扰东陲，复召宠还为汝南
太守，赐爵关内侯。关羽围襄阳，宠助征南将军曹仁
屯樊城拒之。而左将军于禁等军以霖雨，水长为羽
所没，羽急攻樊城，樊城得水，往往崩坏，众皆失色。或
谓仁曰：“今日之危，非力所支可及。羽围未合，乘轻船
夜走，虽失城，尚可全身。”宠曰：“山水速疾，冀其不久。关
羽遣别将已在郏下，自许以南，百姓扰扰。羽所以不
敢遂进者，恐吾军犄其后耳。今若遁去，洪河以南非
复国家有也。君宜待之。”仁曰：“善。”宠乃沈白马，与军人
盟誓。会徐晃等救至，宠力战有功，羽遂退。进封安昌
亭侯。文帝即王位，迁扬武将军。破吴于江陵有功，更
拜伏波将军，屯新野。大军南征，到精湖，宠帅诸军在
前，与贼隔水相对。宠敕诸将曰：“今夕风甚猛，贼必来
烧军，宜为其备。”诸军皆警。夜半，贼果遣十部伏夜来
烧，宠掩击破之，进封南乡侯。黄初三年，假宠节钺。五
年，拜前将军。明帝即位，进封昌邑侯。太和二年，领豫
州刺史。三年春，降人称吴大严，扬声欲诣江北猎，孙
权欲自出。宠度其必袭西阳而为之备。权闻之，退还。
秋，使曹休从庐江南入合肥，令宠向夏口。宠上疏曰：
“曹休虽明果而希用兵。今所从道背湖旁江，易进难
退，此兵之洼地也。若入无疆口，宜深为之备。”宠表未
报。休遂深入。贼果从无疆口断夹石，要休还路。休战
不利，退走。会朱灵等从后来，断道与贼相遇，贼惊走，
休军乃得还。是岁，休薨，宠以前将军代都督扬州诸
军事。汝南兵民恋慕，大小相率奔随，道路不可禁止。
护军表上，欲诛其为首者，诏使宠将亲兵千人自随，
其馀一无所问。四年，拜宠征东将军。其冬，孙权扬声
欲至合肥，宠表召兖、豫诸军皆集。贼寻退还，被诏罢
兵。宠以为“今贼大举而还，非本意也。此必欲伪退以
罢吾兵，而倒还乘虚掩不备也。”表不罢兵。后十馀日，
权果更来到合肥城，不克而还。其明年，吴将孙布遣
人诣扬州求降，辞云：“道远不能自致，乞兵见迎。”刺史
王凌腾布书，请兵马迎之。宠以为必诈，不与兵，而为
凌作《报书》曰：“知识邪正，欲避祸就顺，去暴归道，甚相
嘉尚。今欲遣兵相迎，然计兵少则不足相卫，多则事
必远闻。且先密计以成本志，临时节度其宜。”宠会被书当入朝，敕留府长史：“若凌欲往迎，勿与兵也。”凌于
后索兵不得，乃单遣一督将步骑七百人往迎之。布
夜掩击，督将迸走，死伤过半。初，宠与凌共事不平，凌
支党毁宠，疲老悖谬，故明帝召之。既至，体气康彊，见
而遣还。宠屡表求留，诏报曰：“昔廉颇彊食，马援据鞍。
今君未老而自谓已老，何与廉、马之相背邪？其思安
边境，惠此中国。”明年，吴将陆逊向庐江，论者以为宜
速赴之。宠曰：“庐江虽小，将劲兵精，守则经时。又贼舍
船二百里来，后尾空县，尚欲诱致，今宜听其遂进，但
恐走不可及耳。”整军趋杨宜口，贼闻大兵东下，即夜
遁。时权岁有来计。青龙元年，宠上疏曰：“合肥城南临
江湖，北远寿春，贼攻围之，得据水为势。官兵救之，当
先破贼大辈，然后围乃得解。贼往甚易，而兵往救之
甚难。宜移城内之兵，其西三十里有奇险可依，更立
城以固守，此为引贼平地而犄其归路，于计为便。”护
军将军蒋济议以为：“既示天下以弱，且望贼烟火而
坏城，此为未攻而自拔。一至于此，劫略无限，必以淮
北为守。”帝未许。宠重表曰：“《孙子》言：‘兵者，诡道也。故能
而示之以弱，不能骄之以利，示之以慑，此为形实，不
必相应也’。”又曰：“‘善动敌者形之’。今贼未至而移城却
内，此所谓形而诱之也。引贼远水，择利而动，举得于
外，则福生于内矣。”尚书赵咨以宠策为长，诏遂报听。
其年，权自出，欲围新城，以其远水，积二十日不敢下
船。宠谓诸将曰：“权得吾移城，必于其众中有自大之
言。今大举来，欲要一切之功，虽不敢至，必当上岸耀
兵，以示有馀。”乃潜遣步骑六千伏肥池隐处以待之。
权果上岸耀兵，宠伏军卒起击之，斩首数百，或有赴
水死者。明年，权自将号十万至合肥新城，宠驰往赴，
募壮士数十人，折松为炬，灌以麻油，从上风放火，烧
贼攻具，射杀权弟子孙泰，贼于是引退。三年春，权遣
兵数千家佃于江北。至八月，宠以为田向收熟，男女
布野，其屯卫兵去城远者数百里，可掩击也。遣长史
督二军循江东下，摧破诸屯，焚烧谷物而还。诏美之，
因以所获尽为将士赏。景初二年，以宠年老，征还，迁
为太尉。宠不治产业，家无馀财。诏曰：“君典兵在外，专
心忧公，有行父、祭遵之风。赐田十顷，谷五百斛，钱二
十万，以明清忠俭约之节”焉。宠前后增邑凡九千六
百户，封子孙二人亭侯。正始三年薨，谥曰景侯。子伟
嗣。伟以格度知名，官至卫尉。